SL Uradni list Evropske unije C 196/9

Obvestilo o začetku vmesnega pregleda protidampinških ukrepov, ki se uporabljajo za uvoz furfuraldehida s poreklom iz Ljudske republike Kitajske

2011/C 196/05

Evropska komisija („Komisija“) se je na lastno pobudo odločila za vmesni pregled protidampinških ukrepov, ki se uporabljajo za uvoz furfuraldehida s poreklom iz Ljudske republike Kitajske, v skladu s členom 11(3) Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“).

1. Izdelek

Izdelek, ki se pregleduje, je 2-furaldehid (znan tudi kot furfuraldehid ali furfural) s poreklom iz Ljudske republike Kitajske („zadevni izdelek“), trenutno uvrščen pod oznako KN 2932 12 00.

2. Obstoječi ukrepi

Trenutno veljavni ukrep je dokončna protidampinška dajatev, uvedena z Izvedbeno uredbo Sveta (EU) št. 453/2011 (2) na uvoz furfuraldehida s poreklom iz Ljudske republike Kitajske.

3. Razlogi za pregled

Komisija ima na voljo dovolj dokazov prima facie, da so se v zvezi z dampingom in škodo okoliščine, na podlagi katerih so bili uvedeni veljavni ukrepi, spremenile in da so te spremembe trajne.

Informacije, ki jih ima na voljo Komisija, kažejo, da je zaradi višjih cen uvoza s poreklom iz Ljudske republike Kitajske („zadevna država“), ki sta jih je povzročila dolgoročna rast domačega povpraševanja po furfuraldehidu in porast stroškov surovin v zadevni državi, nadaljnje izvajanje ukrepa na sedanji ravni za preprečevanje škodljivega dampinga ni več potrebno. Primerjava normalne vrednosti zadevnega izdelka z njegovimi izvoznimi cenami v Unijo je pokazala, da je stopnja dampinga bistveno nižja od sedanje ravni ukrepa.

Poleg tega je videti, da je prišlo do znatnih sprememb v sestavi industrije Unije. Nutrafur SA, edini proizvajalec v Uniji v času izvorne preiskave, je konec leta 2008 prenehal s proizvodnjo furfuraldehida. Kot posledica širitve EU v letih 1995 in 2004 sta del industrije Unije postala dva druga proizvajalca. Zaradi nove sestave industrije Unije in specifične narave proizvodnega procesa, ki ga uporabljata sedanja proizvajalca Unije, je treba ponovno oceniti ugotovitve o škodi.

Zato se zdi, da za izravnavo učinkov škodljivega dampinga nadaljevanje ukrepov na sedanji ravni ni več potrebno.

4. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki opravičujejo začetek vmesnega pregleda, zato začenja pregled v skladu s členom 11(3) osnovne uredbe.

4.1 Postopek za ugotavljanje dampinga in škode

Preiskava bo pokazala potrebo po nadaljevanju, odpravi ali spremembi obstoječih ukrepov.

(a) Vzorčenje

Glede na pričakovano veliko število strani, vključenih v ta postopek, se lahko Komisija v skladu s členom 17 osnovne uredbe odloči za vzorčenje.

(i) Vzorčenje za izvoznike/proizvajalce iz Ljudske republike Kitajske

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, poziva vse izvoznike/proizvajalce ali njihove predstavnike, da se ji javijo in v roku iz točke 5(b)(i) in v obliki iz točke 6 predložijo naslednje informacije o svojih družbah:

— ime, naslov, elektronski naslov, številko telefona in telefaksa ter ime kontaktne osebe,

— prihodke od prodaje v lokalni valuti in količino v tonah zadevnega izdelka, prodanega za izvoz v Unijo v obdobju od 1. julija 2010 do 30. junija 2011 za vsako od 27 držav članic ločeno in skupaj,

— prihodke od prodaje v lokalni valuti in količino v tonah zadevnega izdelka, prodanega na domačem trgu v obdobju od 1. julija 2010 do 30. junija 2011,

— prihodke od prodaje v lokalni valuti in količino v tonah zadevnega izdelka, prodanega v druge tretje države od 1. julija 2010 do 30. junija 2011,

— natančen opis dejavnosti družbe po svetu v zvezi z zadevnim izdelkom,

— imena in natančen opis dejavnosti vseh povezanih družb (3), vključenih v proizvodnjo in/ali prodajo (izvoz in/ali domači trg) zadevnega izdelka,

— kakršne koli druge pomembne informacije, ki bi Komisiji lahko pomagale pri izbiri vzorca.

S predložitvijo zgoraj navedenih informacij se družba strinja z možno vključitvijo v vzorec. Če je družba izbrana v vzorec, izpolni vprašalnik in se strinja z obiskom v svojih prostorih zaradi preverjanja odgovorov. Če družba navede, da se ne strinja z možno vključitvijo v vzorec, se šteje, da ni sodelovala v preiskavi. Posledice nesodelovanja so navedene v točki 7.

Komisija se bo za pridobitev informacij, za katere meni, da so potrebne za izbiro vzorca izvoznikov/proizvajalcev, obrnila tudi na organe Ljudske republike Kitajske in na vsa znana združenja izvoznikov/proizvajalcev.

Ker ni gotovo, da bo družba izbrana v vzorec, se izvoznikom/proizvajalcem, ki želijo zahtevati individualno stopnjo v skladu s členom 17(3) osnovne uredbe, svetuje, da zahtevajo vprašalnik in obrazec zahtevka za tržnogospodarsko obravnavo in/ali individualno obravnavo (TGO/IO) v roku iz točke 5(a)(i) tega obvestila in jih predložijo v rokih iz prvega odstavka točke 5(a)(ii) oziroma točke 5(c) tega obvestila.

(ii) Končna izbira vzorca

Vse zainteresirane strani, ki želijo predložiti kakršne koli pomembne informacije glede izbire vzorca, morajo to storiti v roku iz točke 5(b)(ii).

Komisija namerava opraviti končno izbiro vzorca po posvetovanju z zadevnimi stranmi, ki so izrazile pripravljenost za vključitev v vzorec.

Družbe, vključene v vzorec, morajo izpolniti vprašalnik v roku iz točke 5(b)(iii) in sodelovati v preiskavi.

Če sodelovanje ni zadostno, lahko ugotovitve Komisije v skladu s členom 17(4) in členom 18 osnovne uredbe temeljijo na razpoložljivih dejstvih. Ugotovitev, ki temelji na razpoložljivih dejstvih, je lahko za zadevno stran manj ugodna, kakor je pojasnjeno v točki 7.

(b) Vprašalniki

Da bi Komisija pridobila informacije, za katere meni, da so potrebne za preiskavo, bo poslala vprašalnike industriji Unije in vsem znanim združenjem proizvajalcev v Uniji, vzorčenim izvoznikom/proizvajalcem v Ljudski republiki Kitajski, vsem znanim združenjem izvoznikov/proizvajalcev, znanim uvoznikom, vsem znanim združenjem uvoznikov ter organom zadevne države izvoznice. Komisija mora te informacije in dokaze prejeti v roku iz točke 5(a)(ii).

Izvozniki/proizvajalci iz Ljudske republike Kitajske, ki zahtevajo individualno stopnjo zaradi uporabe členov 17(3) in 9(6) osnovne uredbe, morajo predložiti izpolnjen vprašalnik v roku iz točke 5(a)(ii) tega obvestila. Zato morajo zahtevati vprašalnik v roku iz točke 5(a)(i). Vendar pa se morajo take strani zavedati, da se Komisija kljub uporabi vzorčenja za izvoznike/proizvajalce lahko odloči, da za njih ne izračuna individualne stopnje, če je število izvoznikov/proizvajalcev tako veliko, da bi bila individualna preučitev preveč obremenjujoča in bi preprečila pravočasni zaključek preiskave.

(c) Zbiranje informacij in zaslišanja

Vse zainteresirane strani so pozvane, da izrazijo svoja stališča ter poleg izpolnjenih vprašalnikov predložijo še druge informacije in dokaze. Komisija mora te informacije in dokaze prejeti v roku iz točke 5(a)(ii).

Poleg tega lahko Komisija zasliši zainteresirane strani, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku iz točke 5(a)(iii).

(d) Tržnogospodarska/individualna obravnava

Za izvoznike/proizvajalce v Ljudski republiki Kitajski, ki izjavijo in predložijo zadostne dokaze o tem, da delujejo pod pogoji tržnega gospodarstva, tj. da izpolnjujejo merila iz člena 2(7)(c) osnovne uredbe, bo normalna vrednost določena v skladu s členom 2(7)(b) osnovne uredbe. V ta namen morajo vložiti ustrezno utemeljene zahtevke v posebnem roku iz točke 5(c) tega obvestila. Komisija bo vzorčenim proizvajalcem izvoznikom in organom Ljudske republike Kitajske poslala obrazce zahtevkov. Vzorčeni proizvajalci izvozniki lahko uporabijo te obrazce zahtevkov tudi za zahtevek za individualno obravnavo, tj. da izpolnjuje merila iz člena 9(5) osnovne uredbe.

(e) Izbor države s tržnim gospodarstvom

Če se izvoznikom/proizvajalcem ne odobri tržnogospodarska obravnava, vendar izpolnjujejo zahteve za določitev individualnih dajatev v skladu s členom 9(5) osnovne uredbe, se bo za določitev normalne vrednosti za Ljudsko republiko Kitajsko v skladu s členom 2(7)(a) osnovne uredbe uporabila primerna država s tržnim gospodarstvom. Komisija namerava v ta namen ponovno uporabiti Argentino, kot je storila že med preiskavo, na podlagi katere so bili uvedeni ukrepi za uvoz zadevnega izdelka iz Ljudske republike Kitajske. Zainteresirane strani so pozvane, da predložijo pripombe o ustreznosti te države v roku iz točke 5(d).

Če se izvoznikom/proizvajalcem odobri tržnogospodarska obravnava, lahko Komisija za določitev normalne vrednosti po potrebi uporabi ugotovitve glede normalne vrednosti, določene v primerni državi s tržnim gospodarstvom, npr. za nadomestitev nezanesljivih stroškovnih ali cenovnih elementov v Ljudski republiki Kitajski, ki so potrebni za določitev normalne vrednosti, če v Ljudski republiki Kitajski ni na voljo zanesljivih podatkov. Komisija namerava tudi v ta namen uporabiti Argentino.

4.2 Postopek za ugotavljanje interesa Unije

V skladu s členom 21 osnovne uredbe in če se trditve o nadaljnjem ali ponovnem dampingu izkažejo za utemeljene, bo sprejeta odločitev glede tega, ali bi bila ohranitev, sprememba ali razveljavitev protidampinških ukrepov v nasprotju z interesom Unije. V ta namen lahko Komisija pošlje vprašalnike znani industriji Unije, uvoznikom, njihovim predstavniškim združenjem, reprezentativnim uporabnikom in predstavniškim organizacijam potrošnikov. Če te strani in tudi tiste, ki Komisiji niso znane, dokažejo, da obstaja objektivna povezava med njihovo dejavnostjo in zadevnim izdelkom, se lahko javijo Komisiji in ji predložijo informacije v splošnih rokih iz točke 5(a)(ii). Strani, ki so ravnale skladno s prejšnjim stavkom, lahko v roku iz točke 5(a)(iii) zaprosijo za zaslišanje, pri čemer navedejo razloge zanj. Opozoriti je treba, da se bodo informacije, predložene v skladu s členom 21 osnovne uredbe, upoštevale samo, če bodo ob predložitvi podprte z dejanskimi dokazi.

5. Roki

(a) Splošni roki

(i) Rok, v katerem lahko stranke zahtevajo vprašalnik ali druge obrazce zahtevkov

Vse zainteresirane strani, ki niso sodelovale v preiskavi, ki je privedla do ukrepov, obravnavanih v tem pregledu, morajo čim prej zahtevati vprašalnik ali druge obrazce zahtevkov, vsekakor pa najpozneje v 15 dneh po objavi tega obvestila v Uradnem listu Evropske unije.

(ii) Rok, v katerem se strani lahko javijo, predložijo izpolnjene vprašalnike in kakršne koli druge informacije

Če zainteresirane strani želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 37 dneh od datuma objave tega obvestila v Uradnem listu Evropske unije, če ni določeno drugače. Vsi izvozniki/proizvajalci, ki jih zadeva ta preiskava in želijo zaprositi za individualno preiskavo v skladu s členom 17(3) osnovne uredbe, morajo ravno tako predložiti izpolnjene vprašalnike v 37 dneh od datuma objave tega obvestila v Uradnem listu Evropske unije, če ni določeno drugače. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stran javi v navedenem roku.

Družbe, izbrane za vzorec, morajo izpolnjene vprašalnike predložiti v roku iz točke 5(b)(iii).

(iii) Zaslišanja

Vse zainteresirane strani lahko pri Komisiji vložijo tudi zahtevek za zaslišanje v istem 37-dnevnem roku.

(b) Posebni rok v zvezi z vzorčenjem

(i) Podatki iz točk 4.1(a)(i) morajo prispeti na naslov Komisije v 15 dneh od datuma objave tega obvestila v Uradnem listu Evropske unije, ker se namerava Komisija o končni izbiri posvetovati z zadevnimi stranmi, ki so izrazile pripravljenost za vključitev v vzorec v 21 dneh od objave tega obvestila v Uradnem listu Evropske unije.

(ii) Vse druge informacije, pomembne za izbiro vzorca v skladu s točko 4.1(a)(ii), morajo prispeti na naslov Komisije v 21 dneh od objave tega obvestila v Uradnem listu Evropske unije.

(iii) Vprašalniki, ki jih izpolnijo vzorčene strani, morajo prispeti na naslov Komisije v 37 dneh od dneva prejema obvestila o njihovi vključitvi v vzorec, če ni določeno drugače.

(c) Posebni rok za predložitev zahtevkov za tržnogospodarsko in/ali individualno obravnavo

Ustrezno utemeljeni zahtevek izvoznikov/proizvajalcev za tržnogospodarsko obravnavo v skladu z odstavkom 4(d) tega obvestila mora prispeti na Komisijo v 15 dneh od datuma objave tega obvestila v Uradnem listu Evropske unije, če ni določeno drugače.

(d) Posebni rok za izbor države s tržnim gospodarstvom

Strani v preiskavi lahko izrazijo svoje pripombe glede primernosti Argentine, ki je, kot je omenjeno v točki 4.1(e), predvidena kot država s tržnim gospodarstvom za določitev normalne vrednosti za Ljudsko republiko Kitajsko. Te pripombe morajo prispeti na naslov Komisije v 10 dneh od datuma objave tega obvestila v Uradnem listu Evropske unije.

6. Pisna stališča, izpolnjeni vprašalniki in korespondenca

Zainteresirane strani morajo predložiti svoja stališča in zahtevke v pisni obliki (ne v elektronski obliki, če ni določeno drugače) ter pri tem navesti svoje ime, naslov, elektronski naslov, telefonsko številko ter številko telefaksa. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane strani predložijo kot zaupne, se opremijo z oznako „Limited“ (4) ter se jim v skladu s členom 19(2) osnovne uredbe priloži nezaupna različica, ki se opremi z oznako „For inspection by interested parties“.

Naslov Komisije za korespondenco:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË

Damping: TRADE-AD-FURFURALDEHYDE-DUMPING@ec.europa.eu

Faks +32 22979889

Škoda: TRADE-AD-FURFURALDEHYDE-INJURY@ec.europa.eu

Faks +32 22979888

7. Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo ugotovitve, in sicer pozitivne ali negativne.

Če se ugotovi, da je katera koli zainteresirana stran predložila napačne ali zavajajoče informacije, se te ne upoštevajo, v skladu s členom 18 osnovne uredbe pa se lahko uporabijo razpoložljiva dejstva. Če zainteresirana stran ne sodeluje ali sodeluje le delno in se zato uporabijo razpoložljiva dejstva, je lahko izid zanjo manj ugoden, kot bi bil, če bi sodelovala.

8. Časovni okvir preiskave

Preiskava se v skladu s členom 11(5) osnovne uredbe zaključi v 15 mesecih od datuma objave tega obvestila v Uradnem listu Evropske unije.

9. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).

10. Pooblaščenec za zaslišanje

Opozoriti je treba tudi, da lahko zainteresirane strani, ki menijo, da imajo težave pri uveljavljanju pravic do obrambe, zahtevajo posredovanje pooblaščenca GD Trade za zaslišanje. Pooblaščenec je posrednik med zainteresiranimi stranmi in službami Komisije, tako da po potrebi posreduje pri postopkovnih vprašanjih, ki vplivajo na zaščito njihovih interesov v postopku, zlasti pri vprašanjih dostopa do dokumentacije, zaupnosti podatkov, podaljšanja rokov ter obravnave pisnih in/ali ustnih stališč. Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD Trade (http://ec.europa.eu/trade).

(1) UL L 343, 22.12.2009, str. 51.

(2) UL L 123, 12.5.2011, str. 1.

(3) Za opredelitev pojma „povezane družbe“ glej člen 143 Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti (UL L 253, 11.10.1993, str. 1).

(4) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupni dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).

(5) UL L 8, 12.1.2001, str. 1.